b'\n_START_ARTICLE_\nTromostovje\n_START_SECTION_\nZgodovina\n_START_PARAGRAPH_\n\xc5\xbde zgodaj so v srednjeve\xc5\xa1ki Ljubljani brodili \xc4\x8dez Ljubljanico na mestu, kjer reko danes premo\xc5\xa1\xc4\x8dai Tromostovje. V listini iz leta 1280 je - prvi\xc4\x8d po antiki - omenjen leseni "Stari most", ki je bil zaradi poti proti \xc5\xa0tajerski in Gorenjski najbolj pomemben prehod \xc4\x8dez Ljubljanico. Povezoval je Mestni trg z nasproti le\xc5\xbee\xc4\x8dim levim bregom. Do mostu je vodila ozka \xc5\xa0pitalska ulica (danes Stritarjeva ulica), kasneje poimenovana po dobrodelnem zavodu, ki ga je ustanovila ogrska kraljica Elizabeta in je prvi\xc4\x8d omenjen leta 1326. Del zavoda je bila ena najstarej\xc5\xa1ih ljubljanskih cerkva, cerkev sv. Elizabete, zgrajena leta 1345. V 16. st. sta v njej pridigala tudi Primo\xc5\xbe Trubar in Jurij Dalmatin._NEWLINE_"Stari most" - medtem zaradi "Zgornjega mostu" preimenovan v "Spodnji most" - je leta 1657 uni\xc4\x8dil po\xc5\xbear in je bil nadome\xc5\xa1\xc4\x8den z novim, znova lesenim - "Novim mostom". Na njem so ob straneh postavili prodajne barake, sredi mostu pa je ob ograji stalo razpelo, ki naj bi varovalo most pred nesre\xc4\x8do. Leta 1796 je bil kri\xc5\xbe odstranjen in je zdaj shranjen pri vrhu stopni\xc5\xa1\xc4\x8da pred vhodom v Fran\xc4\x8di\xc5\xa1kansko cerkev. _NEWLINE_Leta 1842 je bil na mestu starega lesenega mosta, ki je postal nevaren, zgrajen kamniti \xc5\xa0pitalski most (arhitekt Giovanni Picco), ki je bil uradno poimenovan Francov most, po takratnemu nadvojvodu Francu Karlu. To je danes spodnji del (do ograje) srednjega mostu Tromostovja. Pred gradnjo je mesto odkupilo manj\xc5\xa1o hi\xc5\xa1o na dostopu na most, ki jo je bilo treba poru\xc5\xa1iti zaradi ustrezne umestitve novega mostu. Na ta na\xc4\x8din je bil raz\xc5\xa1irjen tudi trg pred mostom. Most je bil zgrajen iz kamnitih kvadrov glini\xc5\xa1kega apnenca, zavarovan je bil z lito\xc5\xbeelezno ograjo in je precej polep\xc5\xa1al trg. Takrat Marijin (Pre\xc5\xa1ernov) trg \xc5\xa1e ni bil odprt proti severu z Miklo\xc5\xa1i\xc4\x8devo cesto. Na obeh straneh so ga zapirale stavbe tik ob Ljubljanici in je bil bolj zaklju\xc4\x8den prostor kot je danes._NEWLINE_Zaradi velikega potresa 1895 je bila Ljubljana dele\xc5\xbena velike denarne podpore pri obnovi mesta. Tako so na\xc4\x8drtovali, da bodo pove\xc4\x8dali kapaciteto \xc5\xa0pitalskega mostu, ki je dobro prestal potres. Prostor so rabili zaradi nove tramvajske proge. Toda \xc5\xa1iritvena dela so \xc4\x8dakala na \xc4\x8das po prvi svetovni vojni, denar pa je izpuhtel. Dela so za\xc4\x8deli \xc5\xa1ele deset let po koncu vojne. Izpeljan je bil nate\xc4\x8daj, na katerem so sodelovali \xc5\xa1tevilni arhitekti Ple\xc4\x8dnikove \xc5\xa1ole._NEWLINE_Projekt pove\xc4\x8danja \xc5\xa0pitalskega mostu so zaupali Ple\xc4\x8dniku, ki je ugotovil, da je obstoje\xc4\x8di most v zelo dobrem stanju in bi ga bilo neracionalno podirati, zato je naredil na\xc4\x8drt za dva nova mostova za pe\xc5\xa1ce, nove balustradne ograje in povezave s spodnjo teraso nad reko. Ple\xc4\x8dnik je z novimi ograjami preoblikoval stari most in nabre\xc5\xbeje okoli mostov. Trimostje so poimenovali Tromostovje (trije mostovi)._NEWLINE_Leta 1992 so Tromostovje pod nadzorom spomeni\xc5\xa1ke slu\xc5\xbebe temeljito obnovili, septembra 2007 pa je bilo zaprto za ves motorni promet. Pred tem so \xc4\x8dez srednji most imeli speljano tramvajsko progo in kasneje mestne avtobusne proge \xc5\xa1t. 2, 10, 11, 13 in 20._NEWLINE_Tromostovje je kraj, kjer se kri\xc5\xbeata dve Ple\xc4\x8dnikovi urbanisti\xc4\x8dni osi: vodna os in os Ljubljanski grad-Ro\xc5\xbenik. Podobno se pri Zoisovi piramidi sre\xc4\x8data os, ki vodi proti grajskemu gri\xc4\x8du in os, ki od \xc5\xa0pice do zapornic spremlja urejanje mestnega pritli\xc4\x8dja.\n_START_SECTION_\nTehni\xc4\x8dne zna\xc4\x8dilnosti\n_START_PARAGRAPH_\nSrednji most je dvolo\xc4\x8dna konstrukcija s srednjim opornikom iz rezanega kamna. Pre\xc4\x8dni prerez je bil v osnovi 6,14 m z dvema plo\xc4\x8dnikoma po 1,88 m, ob izgradnji obeh novih mostov za pe\xc5\xa1ce pa tlakovan in namenjen motornemu prometu in tramvaju._NEWLINE_Most I. za pe\xc5\xa1ce je lo\xc4\x8dna betonska konstrukcija razpetine 23,15 m s pre\xc4\x8dnim prerezom 3,90 m._NEWLINE_Most III. za pe\xc5\xa1ce je prav tako lo\xc4\x8dna betonska konstrukcija, razpetine 23,80 m in pre\xc4\x8dnega prereza 3,90 m. Ob njem je bilo zgrajeno tudi stopni\xc5\xa1\xc4\x8de za dostop na spodnjo teraso nabre\xc5\xbeja Ljubljanice._NEWLINE_Oba mostova sta bila odprta za promet aprila 1932. Dela je izvajala Stavbna dru\xc5\xbeba d.d. iz Ljubljane.'